**Dua, Təfəkkür və İbadət**

**Münasibətinin Əhəmiyyəti: Məcmuə**

Ümumdünya Ədalət Evinin

Tədqiqat Departamenti tərəfindən hazırlanmışdır

Mart 1980

İyul 1990-cı ildə yenilənmişdir

**Həzrət Bəhaullahın Yazılarından Çıxarışlar**

Mənim sözlərimin dənizinə baş vurun ki, bəlkə onun sirlərini aça və dərinliklərində gizlənmiş hikmət gövhərlərini aşkar edəsiniz. Diqqət edin ki, bu Əmrin həqiqətini qəbul etməkdə tərəddüd etməyəsiniz – elə bir Əmr ki, onun vasitəsilə Allahın səltənət və qüdrəti aşkara çıxmış, Onun hökmranlığı bərqərar olmuşdur. Sevinc şüaları saçan üzlə Ona doğru tələsin. Bu, Allahın dəyişməz dinidir, keçmişdə əzəli, gələcəkdə əbədi. Qoy axtaran kəs ona çatsın, kim ki, axtarmaq istəmir, bilsin ki, Allah Özünə Kifayətdir və yaratdıqlarına ehtiyacı yoxdur.

(“Kitabi-Əqdəs, Həzrət Bəhaullahın Ən Müqəddəs Kitabının Xülasə və Təsnifatı”, səh. 27-28) **[1]**

Allahın ayələrini hər səhər və axşam oxuyun. Onları oxumayan kəs Allahın Əhdinə və Misaqına vəfa etməmişdir, bu Gün bu müqəddəs ayələrdən üz döndərən kəs isə əbədiyyət boyu Allahdan üz döndərənlərdəndir. Ey Mənim bəndələrim, hamınız bir nəfər kimi Allahdan qorxun.

Ayələri çox oxumaq və ya gecə-gündüz çoxlu mömin hərəkətlərinizlə öyünməyin; zira kimsə bircə ayəni sevinc və nəşə ilə oxuyarsa, bu Əzəmətli və Qəyyum Allahın bütün Müqəddəs Kitablarını yorğun halda oxumasından əfzəldir. Müqəddəs ayələri o ölçüdə oxuyun ki, yorulmayasınız və tükənməyəsiniz. Ruhlarınızı yoracaq və əzəcək şeylərlə deyil, yüngülləşdirəcək və yüksəldəcək şeylərlə yükləyin ki, onlar İlahi ayələrin qanadlarında Onun aşkar əlamətlər Məşriqinə uçsunlar; bu sizi Allaha yaxınlaşdırar, kaş dərk edərdiniz.

(Kitabi-Əqdəs, paraqraf 149) **[2]**

İnsanların pis işlərinin sirrini açmaq üçün bir az azadlıq şərabından içib, tənhalıq zirvəsinə yüksəlmək və “bir saatlıq təfəkkür yetmiş illik ibadətdən əfzəldir” kəlamını göz önündə tutmaq lazımdır. Bütün xalq haqqı sevib, tələb etdiyi təqdirdə, Onun zahir olduğu zaman həmin haqq əhlini nə üçün lənətləyirlər?

(Kitabi-İqan [yenidən işlənmiş nəşr], 2-ci hissə, paraqraf 267) **[3]**

Beləliklə, Allahın Qüdrət buludlarından və Tanrının İzzət səmasından nazil olan Kəlmələr Bəndələrin saya biləcəyindən daha çoxdur və ağıl, göz sahiblərinə “Hud” surəsini oxumaq kifayətdir. Bu mübarək surənin ayələrini ürəyinizdə oxuyub bir azca düşünün və heç bir hissə qapılmadan onun əsl mahiyyətini qavramağa çalışın…

(Kitabi-İqan, 1-ci hissə, paraqraf 5) **[4]**

Ey qardaşım! Biz gözlərimizi açıb, Onun kəlamları üzərində düşünməli və Tanrı məzhərlərinin kölgəsinə sığınmalıyıq ki, bəlkə, bunun sayəsində Kitabın qüsursuz nəsihətlərindən xəbərdar olaq. Müqəddəs Lövhələrin ehtiva etdiyi öyüdlərə diqqət yetirək, ayələri Endirənə etiraz etməkdən kənar duraq. Əmrinə candan təslim olaq, hökmünü ürəkdən və candan qəbul edək, inanaq. Bəli, bəlkə, bunların sayəsində onun rəhmətinin fəzasına girək və fəzlinin sahilində yaşayaq. O, qullarının günahlarını bağışlayıb, mərhəmət edəndir.

(Kitabi-İqan, 2-ci hissə, paraqraf 241) **[5]**

EY İZZƏT OĞLU

Müqəddəslik yolunda çevik ol və Ünsiyyət göylərinə qədəm qoy, ürəyini ruhun cilası ilə təmizlə və Ən Yüksək dərgaha doğru tələs.

(Gizli Kəlamlar, Farsca, №8) **[6]**

De: Ey insanlar, qəlblərinizi təmizləyin və onları Məndən başqasına bağlılıqdan xilas edin. Mənim zikrim bütün şeyləri pak edər – əgər ariflərdənsinizsə, bunu bilin. De: Əgər bu gün bütün şeylər nəfs və ehtiras pərdələrindən qurtursalar, Allah onların hamısını: “O, yaradılış səltənətində istədiyini edər” libasına bürüyər və bununla da bütün şeylərdə Onun hökmranlığının əlamətləri aşkara çıxar. Necə də Uludur bu Qadir, Qalibiyyətli, Şərəfli və Qüdrətli Sultan!

Allahın ayələrindən sənə yetişənləri, ey Mənim bəndəm, Ona yaxın kəslərin tərənnümü ilə oxu, qoy nəğmələrinin şirinliyi sənin öz qəlbini alovlandırsın və bütün insanların ürəyini cəzb etsin. Bir kəs Allahın nazil etdiyi ayələri öz hücrəsində təklikdə belə oxusa, Qüdrətlinin gəzərgi mələkləri onun dodaqlarının söylədiyi sözlərin ətrini hər yana yayar və bununla da bütün saleh könüllər yerindən oynar. O, əvvəlcə onların təsirindən bixəbər ola bilər, lakin ona inayət edilmiş mərhəmətin gücü gec-tez onun ruhuna öz təsirini göstərər. İlahi Vəhyin sirləri qüdrət və hikmət Məşriqi olan Kəsin İradəsinin gücü ilə belə müəyyən olunmuşdur.

(Həzrət Bəhaullah, Yazılarından Seçmələr, CXXXVI) **[7]**

Ey Salman, ariflərin söylədiklərinin hamısı xilqət aləminə aid olmuşdur və olacaqdır. Çünki ali şəxslər və pak könüllər nə qədər elm və irfan səmasında uçsalar da, xilqət səviyyəsini və özlərinin yaratdığı təsəvvürlərin hüdudlarını aşa bilməzlər. Bütün ariflərin irfanı, bütün zikr edənlərin zikri və bütün vəsf edənlərin vəsfi Rəbbin təzahürünün onların özündə yaratdıqları ilə məhdudlaşır. Hər kəs bu barədə düşünsə, təsdiq edər ki, insanların öz məhdudiyyətlərini aşması mümkün deyil. Əvvəli olmayan əvvəldən üzü bəri hər bir təsvir və irfan Onun xilqətinə aid olmuşdur; o xilqətə ki, Onun yaradıcı iradəsi ilə heç bir şeydən deyil, öz-özünə və Onun Özü üçün yaranmışdır. Allah elə ucadır ki, heç kəsin irfanı ilə tanınmaz və heç kəsin təsvirinə sığmaz.

(Həzrət Bəhaullah, Yazılarından Seçmələr, CXLVIII) **[8]**

Sənə deyilənlər üzərində düşün ki, sənin Rəbbin və aləmlərin Rəbbi olan Allahın istəyini anlayasan. Bu sözlərdə ilahi hikmətin sirləri gizlənib. Biz ona görə təfsilata varmadıq ki, sözümüzlə yarananların əməlləri nəticəsində Bizi kədər bürüyüb. Əgər eşidənlərdənsinizsə, bunu bilin...

(Həzrət Bəhaullah, Yazılarından Seçmələr, CLXXIX) **[9]​​​​​​​​​​​​​​​​**

Əgər bir kəs həqiqətən Uca Qələmdən nazil olanlar barədə düşünsə və onun şirinliyini dadsa, şübhəsiz, öz istəyindən və iradəsindən xilas olub Allahın İradəsi ilə hərəkət edər. Xoş o kəsin halına ki, bu məqama nail oldu və bu böyük fəzldən məhrum qalmadı.

(Həzrət Bəhaullah, Yazılarından Seçmələr, CLXIII) **[10]​​​​​​​​​​​​​​​​**

Özünü İxtiyar Sahibinin Camalını səhər ertə zikr etməklə məşğul et və dan yerində Onunla ünsiyyət axtar. Ey Əli! Mənim zikr etmək insanların ruhuna şəfaverici dərman, ürəklərinə işıqdır.

(Həzrət Bəhaullah, fars dilindən tərcümə edilmiş bir Lövhdən) **[11]**

**Həzrət Babın Yazılarından Çıxarışlar**

Bu yaraşar ki, hər bir duadan sonra bəndə valideynlərinə rəhmət və əfv bəxş etməsi üçün Allaha yalvarsın. Bu zaman Allahın çağırşı yüksələcək: “Sən valideynlərin üçün nə diləmişdinsə, onun minlərlə dəfə çoxu sənin mükafatın olar!” Allahla ünsiyyət edərkən valideynlərini xatırlayan kəs mübarəkdir. Həqiqətən, Ondan başqa Allah yoxdur, Qüdrətli və Məhbub.

(Həzrət Bab, Yazılarından Seçmələr)  **[12]**

İbadət anlarında təklikdə dua etməyin hökm edilməsinin səbəbi budur ki, sən diqqətini ən yaxşı şəkildə Allahın zikrinə verəsən, ürəyin hər vaxt Onun Ruhu ilə cana gəlsin, Məhbubdan pərdə ilə ayrılmasın. Qoy sənin ürəyin Uca İzzət Zirvəsinə, ünsiyyətin Mərkəz Nöqtəsinə köklənməyincə dilin boşuna dillənməsin. Beləliklə, əgər sən Qiyamət Günündə yaşamış olsan, ürəyinin güzgüsü Həqiqət günəşi olan Kəsə tərəf dönəcək; Onun nuru parlayan kimi şəfəqləri dərhal sənin ürəyində əks olunacaqdır. Zira bütün xeyirlərin Mənbəyi Odur, hər şey Ona dönür. Lakin əgər sən təfəkkür edərək özünə dönəndə O zühur etsə, Onun adını Özü nazil etdiyi kimi zikr etməyincə onun sənə faydası olmayacaq. Zira gələcək Zühurda Allahın Zikri məhz həmin Kəsdir, halbuki sənin indi etdiyin ibadət Bəyan Nöqtəsi tərəfindən əmr edilmişdir, lakin Qiyamət Günündə şəfəq saçacaq Kəs Bəyan Nöqtəsində həkk edilmiş batini gerçəkliyin Zühurudur – bir Zühur ki, ondan öncə gələndən daha qüdrətlidir, sonsuz dərəcədə qüdrətlidir.

(Həzrət Bab, Yazılarından Seçmələr) **[13]**

Allaha elə bir tərzdə ibadət et ki, əgər sənin sitayişin səni atəşə aparırsa, sənin şövqündə heç bir dəyişiklik olmasın, eynilə də, əgər sənin mükafatın cənnət belə olsa. Tək Haqqa layiq olan ibadət ancaq və ancaq belə olmalıdır. Əgər sən Ona qorxudan ibadət etsən, bu Onun hüzurunun müqəddəs Dərgahına yaraşmaz və Onun Varlığının Təkliyinə sənin tərəfindən həsr olunan bir hərəkət hesab olunmazdı. Yaxud əgər sənin gözün cənnətdə olsa və belə bir ümid bəsləyərək Ona ibadət edərsənsə, sən Allahın yaratdığını Ona şərik qoşmuş olarsan, baxmayaraq ki, insanlar cənnət arzu edirlər.

Cəhənnəm və Cənnət hər ikisi Allahın qarşısında baş əyir və təzim edir. Onun zatına yaraşan şey Ona cəhənnəm qorxusu və ya cənnət ümidi ilə deyil, Onun xatirinə ibadət etməkdir.

Hərçənd əsl ibadət icra edilir və ibadət edən kəs cəhənnəmdən qurtulur və Allahın razılıq cənnətinə daxil olur, amma onun hərəkətinin niyyəti bu olmamalıdır. Bununla belə, Allahın lütfü və fəzli Onun dərkedilməz hikmətinin tələblərinə uyğun olaraq daim axır.

Ən qəbul olunan dua son dərəcə ruhaniyyət və işıqlı ruhla edilən duadır; onun uzadılmasını Allah sevməmişdir və sevmir. Dua nə qədər inqita və paklıqla olarsa, Allahın hüzurunda o qədər qəbuldur.

(Həzrət Bab, Yazılarından Seçmələr)  **[14]**

**Həzrət Əbdül-Bəhanın Yazıları və Bəyanlarından Çıxarışlar**

Sən ey Allahın Mələkutu önündə təzim edərək dua edən! Sən bəxtəvərsən, zira İlahi Camalın gözəlliyi sənin ürəyini məftun edib, irfan nuru onu doldurub, onda Mələkutun şüası işıq saçır. Bil ki, Allah bütün hallarda səninlədir, O səni bu dünyanın bütün dəyişiklik və dönüklüklərindən qoruyur, səni Onun əzəmətli üzümlüyünün kənizi edib...

(Həzrət Əbdül-Bəha, Yazılarından Seçmələr, № 91) **[15]**

Həmd olsun Allaha, sənin ürəyin Allahın zikri ilə məşğuldur, qəlbin Allahın müjdələri ilə sevinir və sən duaya qərq olmusan. Dua haləti ən yaxşı halətdir, çünki insan onda Allahla ünsiyyət edir. Dua, həqiqətən, həyat bəxş edir, xüsusən də, özəl bir şəraitdə, gecə yarısı vaxtı, o zaman ki, insan gündəlik qayğılardan azad olur.

(Həzrət Əbdül-Bəha, Yazılarından Seçmələr, №172) **[16]**

Sən ibadət yerləri və bunun arxasında duran səbəblər barədə soruşmuşdun. Belə binaların tikilmə səbəbi budur ki, müəyyən saatda insanlar bilsinlər ki, indi görüşmək vaxtıdır və onlar bir yerə toplaşsınlar, qəlbən bir-birinə köklənərək, dua etsinlər. Bu cür toplantıların nəticəsində insanın ürəyində birlik və məhəbbət hissləri böyüyəcək və aşıb-daşacaq.

(Həzrət Əbdül-Bəha, Yazılarından Seçmələr, № 58)  **[17]**

Həmd olsun Allaha, siz ikiniz sözlərinizin doğruluğunu əməllərinizlə nümayiş etdirmisiniz və Rəbb Allahın təyidlərini qazanmısınız. Hər gün sübh vaxtı siz bəhai uşaqlarını bir yerə yığır və onlara münacat və dualar öyrədirsiniz. Bu ən tərifəlayiq əməldir və uşaqların ürəklərinə sevinc gətirir, çünki onlar hər səhər Mələkuta tərəf çevrilməli və Rəbbi zikr etməli, Onun Adını tərif etməli və ən məlahətli səslə dua oxumalıdırlar.

Bu uşaqlar hətta cavan bitki kimidirlər və onlara dualar öyrətmək isə onların üzərinə yağış yağdırmaq kimidir ki, onlar zərif və təravətli olsunlar, Allahın məhəbbətinin xəfif nəsimləri onların üzərinə əssin, onları sevinclə titrətsin.

(Həzrət Əbdül-Bəha, Yazılarından Seçmələr, № 115) **[18]**

Ey Allahın kənizi! Dualar Allahın cahanşümul Məzhərləri vasitəsilə müstəcəb olur. Bununla belə, əgər arzu edilən şey maddi şeylərdirsə və hətta qafillərin belə, əgər onlar mütiliklə Allaha dua edib kömək üçün yalvarırlarsa, dualarının təsiri vardır.

 …

Ey Allahın kənizi! Şəfa istəmək üçün izhar edilmiş dualar həm cismani, həm də ruhani xəstəliklər üçündür. Ona görə də həm bədəni, həm də ruhu sağaltmaq üçün onları oxu. Əgər sağalma xəstə üçün xeyirdirsə, o mütləq sağalacaq; lakin bəzi xəstə insanlar üçün bir xəstəlikdən şəfa tapma başqa xəstəliklərə səbəb olardı və ona görə də, ali hikmət duanın müsbət cavab almasına izin vermir.

Ey Allahın kənizi! Müqəddəs Ruhun gücü həm fiziki, həm də ruhani xəstəlikləri sağaldır.

(Həzrət Əbdül-Bəha, Yazılarından Seçmələr, № 139) **[19]**

Allahın sonsuz fəzlindən nə diləyirsən, dilə. Amma mənim nəsihətimə qulaq assan, Əbha Mələkutuna daxil olmaqdan başqa heç nə diləməz və Əbha Gözəliyinin – mənim canım Onun sevdiklərinə fəda olsun – nemətlərindən başqa heç nə istəməzsən. Bu mənim sənə nəsihətimdir.

(Farsca və ərəbcədən tərcümə edilmiş bir Lövhdən) **[20]**

Sən maddi vasitələr və dua haqqında sual etmisən. Dua ruh kimidir, maddi vasitələr isə insanın əlinə bənzəyir. Ruh əlin vasitəsilə işləyir. Hərçənd Ruzi Verən tək Haqq Allahdır, amma məhz yerdir ki, bütün qidalarla təchiz edir. “Sizin ruziniz göydədir”5, amma vasitə nə olursa olsun, o ruzi, yazılanda əlçatan olur. İnsan maddi vasitələrdən istifadədən imtina edəndə o, su və başqa içkilərdən başqa şeylərlə öz susuzluğunu söndürmək istəyir. Qüdrətli Rəbb suyu verəndir, onu yaradandır və hökm etmişdir ki, o, insanların suszuluğunu söndürsün, lakin onun istifadəsi Onun İradəsindən asılıdır. Əgər suyun istifadəsi Onun İradəsi ilə uyğun olmazsa, insan elə bir susuzluğa düçar olur ki, onu dəryalar da söndürə bilməz.

(Həzrət Əbdül-Bəha, fars dilindən tərcümə edilmiş bir Lövhdən) **[21]**

Namazlar vacibdir, çünki onlar təvazökarlıq və təslimiyyətə, insanın üzünü Allaha tutmasına və Ona ibadətini ifadə etməsinə kömək edir. Bu cür dua ilə insan Allahla ünsiyyət edir, Ona yaxınlaşmağa çalışır, ürəyinin həqiqi Məhbubu ilə danışır və ruhani məqamlara yetişir.

(Həzrət Əbdül-Bəha, fars dilindən tərcümə edilmiş bir Lövhdən)  **[22]**

Allahın zikri güllərə və sünbüllərə təravət və lətafət bəxş edəm yağış və şeh kimidir, onların ətir, rayihə və təzə-tər zəriflik əldə etməsinə səbəb olur. “Və sən yer üzünü quraq və cansız görürsən. Biz ona yağış göndərəndə o hərəkətə gəlir və qabarır, cürbəcür gözəl bitkilər bitirir”.[[1]](#footnote-1) Elə isə, gecə-gündüz Allahı tərif etməyə və şanını ucaltmağa çalış ki, sonsuz təravət və gözəlliyə yetişəsən.

(Həzrət Əbdül-Bəha, fars dilindən tərcümə edilmiş bir Lövhdən)  **23]**

Bəndə gərək Allaha dua edib yardım istəsin, Onun köməyi üçün yalvarsın və iltimas etsin. Bəndəliyin məqamına belə yaraşır, Rəbb isə istədiyi kimi, Özünün sonsuz hikmətinə uyğun olaraq təqdir buyuracaq.

(Həzrət Əbdül-Bəha, ərəb dilindən tərcümə edilmiş bir Lövhdən) **[24]**

Ya Rəbb! Bu Ən Əzəmətli Zühurda sən uşaqların öz valideynləri üçün şəfaətini qəbul edirsən. Bu zühurun xüsusi və sonsuz baxşişlərindən biri budur. Ona görə də, ey mehriban Rəbbim, bu bəndənin Sənin təklik astananda xahişini qəbul eylə və onun atasını Sənin fəzl dəryana qərq eylə, çünki bu oğul Sənə xidmət etmək üçün qalxıb və Sənin məhəbbətin yolunda davamlı səy göstərməkdədir. Həqiqətən, Sən Verici, Bağışlayan və Mehribansan.

(Bəhai duaları, Bakı 2004, səh. 31) [**25]**

Bunu bil ki, namazın hər bir sözündə və hərəkətində işarələr, sirlər və bir hikmət vardır ki, insan onu dərk etməyə qadir deyil, hərflər və lövhələr sığdıra bilməz.

(Həzrət Əbdül-Bəha, ərəb dilindən tərcümə edilmiş bir Lövhdən)  **[26]**

Ey Allahın kənizi! Allahın Sözünü avazla oxuyun, onların mənası üzərində düşünərək onları əmələ çevirin! Mən Allahdan diləyirəm ki, səni daim və əbədən Həyat Mələkutunda uca məqama yetişdirsin.

(Həzrət Əbdül-Bəha, Əbdül-Bəhanın Lövhləri, cild 1 (Çikaqo Bəhai Nəşriyyatı, 1909) s.85)  **[27]**

Ona görə də bil ki, Haqqın insan düşüncəsinin dərk edə bilməyəcəyi və ağlının təsəvvür belə etməyə gücünün yetməyəcəyi görünməz aləmləri vardır. Sən ruhani duyğularını arıtsan və təmizləsən, onda bu aləmlərin rəhmət bağlarından yayılan rayihələri duya biləcəksən.

(Bəhai Dünya Dini: Həzrət Bəhaullah və Həzrət Əbdül-Bəhanın Seçilmiş Yazıları, yenidən işlənmiş nəşr (Uilmett: Bəhai Nəşriyyat Vəqfi, 1976), səh. 393) **[28]**

İnsan öz qəlbi vasitəsilə ruha onun şüurunu aydınlatmağa imkan verdikdə o, bütün məxluqatı dərk edir…

Əgər insan öz qəlbini və öz hisslərini ruhun təyidi üçün açmazsa, əgər onun qəlbinə maddi olan, onun təbiətinin heyvani hissəsi daha yaxın olarsa, o, özünü yüksək dərəcədən salar və daha aşağıdakı heyvanlar aləminin sakinləri səviyyəsinə düşər.

(Paris Söhbətləri: Həzrət Əbdül-Bəhanın 1911-1912-ci illərdə Parisdə söylədiyi nitqlər, 1-ci hissə, №31) **[29]**

Həzrət Bəhaullah buyurur ki, hər bir təzahürdə [Allahdan] bir əlamət var: əqlin əlaməti təfəkkür etməkdir, təfəkkürün əlaməti sükutdur, zira insan üçün iki şeyi eyni zamanda etmək mümkün deyil – o həm danışa, həm də təfəkkür edə bilməz.

Bu aksiomatik bir faktdır ki, siz təfəkkür edəndə öz ruhunuzla danışırsınız. Ağlınızın o halətində siz ruhunuza müəyyən suallar verirsiniz, ruhunuz isə cavab verir: işıq düşür və gerçəklik üzə çıxır.

Təfəkkür qabiliyyəti olmayan heç bir varlığa siz “insan” adı qoya bilməzsiniz; bunsuz o sadəcə bir heyvan olardı, vəhşi heyvanlardan da aşağı olardı.

Təfəkkür qabiliyyəti ilə insan əbədi həyata yetişir; bunun vasitəsilə o Müqəddəs Ruhun nəfəsini alır – Ruhun bəxşişi düşüncə və təfəkkürdə verilir.

İnsanın ruhu təfəkkür zamanı aydınlanır və möhkəmlənir; bunun vasitəsilə insanın heç nə bilmədiyi işlər onun gözləri qarşısında açılır. Onun vasitəsilə o, İlahi ilham alır, onun vasitəsilə o səmavi qida alır.

Təfəkkür sirlərin qapısını açmağın bir açarıdır. İnsan o halətdə özünü təcrid edir: o halətdə insan özünü bütün Zahiri predmetlərdən ayırır; o subyektiv halda insan ruhani həyat dəryasına qərq olur və “özündə şeylərin” mahiyyətindəki sirləri aça bilər. Bunu izah etmək üçün iki cür gözə malik olan insan təsəvvür edin; batini gözün gücü istifadə ediləndə zahiri göz görə bilmir.

Bu təfəkkür qabiliyyəti insanı heyvan aləmindən ayırır, şeylərin mahiyyətinə varır, insanla Allah arasında rabitə yaradır.

Bu qabiliyyət görünməz aləmdən elm və sənətləri üzə çıxarır. Təfəkkür qabiliyyəti ilə ixtiralar mümkün olur, nəhəng təşəbbüslər həyata keçirilir; bununla hökumətlər rəvan işləyir. Bu qabiliyyətin vasitəsilə insan Allahın Mələkutunun özünə belə daxil olur.

Bununla belə, bəzi fikirlərin insana faydası yoxdur; onlar dənizdə boşuna döyən dalğalar kimidir. Lakin təfəkkür qabiliyyəti daxili nura batırsa və ilahi sifətlərlə səciyyələnirsə, nəticə təsdiqlənəcək.

Təfəkkür qabiliyyəti güzgüyə bənzəyir; əgər siz onu dünyəvi şeylərin qarşısında qoysanız, o onları əks etdirəcək. Ona görə də əgər insan ruhu yer üzü şeylərini düşünürsə, onda elə bunlar barədə də fikirlər gələcəkdir.

Lakin əgər siz ruhunuzun güzgüsünü səmaya döndərsəniz, səmavi ulduzlar və Həqiqət Günəşinin şüaları sizin ürəyinizdə əks olunacaq və Mələkutun məziyyətlərini əldə edəcəksiniz.

Ona görə də gəlin bu qabiliyyəti düzgün istiqamətləndirək – onu yer üzündəki şeylərə tərəf deyil, səmavi Günəşə tərəf tutaq – ki, biz Mələkutun sirlərini aça bilək və Bibliyanın məcazlarını və ruhun sirlərini dərk edək.

Qoy biz, həqiqətən, səmavi gerçəklikləri əks etdirən güzgülərə çevrilək və biz elə pak olaq ki, səmanın ulduzlarını əks etdirə bilək.

(Paris Söhbətləri: Əbdül-Bəhanın 1911-1912-ci illərdə Parisdə söylədiyi nitqlər, 2-ci hissə, №54)  **[30]**

Bil ki, zəifin Güclüdən təmənna diləməsi təbii haldır və mərhəmət axtaranın Nurlu Səxavətliyə yalvarması ona yaraşan şeydir və əgər hər hansı bir insan Rəbbə dua edirsə, Ona üzünü tutursa və Onun dəryasında mərhəmət axtarırsa, bu dua onun qəlbinə işıq, bəsirət, aydınlıq, ruhuna həyat və bütün varlığına sevinc gətirir.

Sən Allaha dua etdiyin və “Sənin Adın mənim şəfamdır” – dediyin zaman qəlbinin necə sevindiyinə, könlünün Allaha olan məhəbbət ruhundan necə həzz aldığına və ağlının İlahi Səltənətə necə cəlb olduğuna bir diqqət et. Bu coşqunluqlar hər bir insanın həssaslığını və qabiliyyətini şiddətləndirir. Qabın həcmi nə qədər böyük olarsa, bir o qədər çox su tutar, susuzluq artdıqda isə buludların səxavəti insanın zövqünə daha çox xoş gəlir. Duanın mənası və diləklərimizin yerinə yetirilməsi üçün bizim Allaha üz tutmağımızın sirri də elə bundadır.

(C. E. Esselmont, “Bəhaullah və Yeni Era”, 5-ci yenidən işlənmiş nəşr, səh. 128) **[31]**

Biz bütün dünyəvi və insani şeylərdən ayrılmaqla və üzümüzü yalnız bir olan Allaha tutmaqla bu vəziyyətə nail olmağa çalışmalıyıq. Bu vəziyyətə nail olmaq insana ağır zəhmət bahasına başa gələcək; lakin o, bunun üçün əziyyət çəkməli və buna səy göstərməlidir. Biz buna maddi şeylər haqqında az düşünməklə və ruhani keyfiyyətlərə daha çox diqqət göstərməklə nail ola bilərik. Biz birincidən nə qədər çox uzaqlaşsaq, ikinciyə bir o qədər çox yaxınlaşırıq. Özümüz seçməliyik.

Bizim ruhi qavrayışımız elə həssas və bəsirət gözümüz elə açıq olmalıdır ki, hər şeydə İlahi Ruhun izlərini və işarələrini görə bilək: çünki bütün məxluqat bu Ruhun şəfəqlərini əks etdirir.

(C. E. Esselmontun “Bəhaullah və Yeni Era” kitabında, səh. 89-da nəql edilmiş Əbdül-Bəhanın sözləri, s. 125) **[32]**

Əgər bir dost digərini sevirsə, onun bunu söyləmək istəyi təbii deyilmi? Dostunun onun sevgisindən xəbərdar olduğunu bilsə belə, o, yenə də bunu ona demək istəmirmi?... Bu doğrudur ki, Allah bütün ürəklərin arzusunu bilir; fəqət dua etmək istəyi də təbiidir, bu, insanın Allaha olan məhəbbətindən doğur.

Vacib deyildir ki, dua sözlərlə ifadə edilsin, vacib odur ki, o düşüncələrdə və müraciətlərdə olsun. Əgər dua oxumağa istək və məhəbbət yoxdursa, onları zorla oyatmaq faydasızdır. Məhəbbətsiz sözün heç bir əhəmiyyəti yoxdur. Əgər hər hansı bir şəxs sizinlə xoşagəlməz məcburiyyət ilə danışırsa, sizinlə görüşdən heç bir ləzzət və ya məhəbbət duymursa, belə olan halda siz onunla söhbət etmək istəyərdinizmi?”

(C. E. Esselmontun “Bəhaullah və Yeni Era” kitabında, səh. 94-da nəql edilmiş Əbdül-Bəhanın sözləri, s. 130 ) **[33]**

Ən ülvi duada insanlar Allahdan və ya cəhənnəmdən qorxduğuna, yaxud da nemət və ya cənnətə yetişəcəyinə ümid etdiyinə görə deyil, yalnız Allaha məhəbbət xatirinə dua edirlər... İnsan bir insana vurularkən öz sevgilisinin adını anmaması mümkün deyil. İlahi eşqə yetişəndə Onun Adını çəkmək istəyindən özünü saxlamaq ondan da çətindir... Ruhaniyyətə yetişmiş insan Allahı zikr etməkdən başqa heç bir şeydə həzz tapmaz.

(C. E. Esselmontun “Bəhaullah və Yeni Era” kitabında, səh. 94-da nəql edilmiş Əbdül-Bəhanın sözləri, s. 131 )  **[34]**

**Şövqi Əfəndinin Yazılarından Çıxarışlar**

İstər namaz, istərsə də başqa dualar olsun, Bəhai dualarının edilməsini səciyyələndirən sadəlik saxlanmalıdır. Sərtlik və rituallardan ciddi surətdə qaçılmalıdır.

(Şövqi Əfəndinin əl yazısı, onun adından bir fərdə yazılmış 30 oktyabr 1936-cı il tarixli məktuba əlavə olunmuşdur) **[35]**

**Şövqi Əfəndinin Adından Yazılmış Məktublardan Çıxarışlar**

Ona görə də Əmrin Vəlisi sizin dua etməyinizi, Qüdrət Sahibinə yalvarmağınızı arzu edir ki, O, fəzlindən sizə bolluqla versin; ki bununla sizin ruhani enerjiniz canlansın və Əmrin hər bir səmimi və həqiqi ardıcılını canlandıran, saxlayan və möhkəmləndirən ruhla daha çox dolasınız.

(13 mart 1934, bir fərdi inanana)  **[36]**

Həzrət Bəhaullahın müəyyən duaların oxunması üçün verdiyi qaydalara dair, Şövqi Əfəndi mənim sizə məlumat verməyimi arzulayır ki, bu qaydalar – yeri gəlmişkən çox az və sadədir – fərdi inanana böyük ruhani köməkdir, belə ki, onlar ona dua edəndə və təfəkkür edəndə tam konsentrasiya olunmağa kömək edir. Beləliklə, onların əhəmiyyəti sırf ruhanidir.

(5 noyabr 1934, bir fərdi inanana) **[37]**

Duada inananlar şüurlarını Həzrət Bəhaullahın Məqamına yönəldə bilərlər, bir şərtlə ki, bunu edərkən Onun Allahın Məzhəri kimi məqamı barədə aydın və doğru anlayışa malik olsunlar.

(15 noyabr 1935, iki inanana) **[38]**

Sizin ruhani təcrübələrinizlə bağlı, Əmrin Vəlisi onları bölüşməyi çox istərdi. Lakin o sizi təkidlə təşviq edir ki, dua və təfəkkür saatlarında Həzrət Bəhaullahın və Sərkər Ağanın izhar etdikləri sözlərdən istifadə edib oxuyasınız.

(6 dekabr 1935, bir fərdi inanana) **[39]**

Sizin üzləşdiyiniz problem elə bir məsələdir ki, bizim indiki gəncləri narahat edir və onları ciddi şəkildə çaşdırır. Doğrudan da, ruhaniyyətə necə nail olmaq olar – hər bir gənc oğlan və qızın gec-tez qaneedici bir cavab tapmalı olduğu sualdır. Məhz bu suala kifayətedici cavab verilmədiyinə və ya tapılmadığına görədir ki, müasir gənclik özünü çaşqınlıqda tapır və nəticədə insanın mənəvi-əxlaqi və ruhani həyatının təməlini belə qüvvətlə sarsıdan materialist güclərin təsiri altına düşməkdədir.

Doğrudan da, cəmiyyətdə indi tüğyan edən şərin əsas səbəbi ruhaniyyətin çatışmazlığıdır. Dövrün maddi sivilizasiyası bəşəriyyətin enerji və marağını elə udub ki, insanlar, ümumiyyətlə, daha özlərini gündəlik maddi mövcudluqlarının güc və şərtlərinin üzərinə qaldırmaq zərurətini hiss etmirlər. Bizim ruhani adlandırmalı olduğumuz şeylərə kifayət qədər tələbat yoxdur ki, onları fiziki mövcudlğumuzun ehtiyac və tələblərindən ayıraq. Ona görə də bəşəriyyəti saran ümumi böhran səbəblərinə görə ruhani böhrandır. Bütöv götürdükdə, zəmanənin ruhu dinsizlikdir. İnsanın həyata baxışı çox xam və maddidir ki, özünü ruhun daha yüksək aləmlərinə qaldırmağa onu qabil etsin.

Cəmiyyət, əfsus, məhz belə acınacaqlı bir vəziyyətə düşmüşdür ki, din onu yaxşılaşdırmağa və dəyişdirməyə çalışır. Dini inamın özəyi insanı Allahla bağlayan o mistik hissdir. Ruhani ünsiyyət haləti təfəkkür və dua vasitəsilə yaradıla və saxlanıla bilər. Həzrət Bəhaullahın ibadətin vacibliyini belə vurğulamasının səbəbi də məhz budur. İnananın təlimləri sadəcə qəbul etməsi və yerinə yetirməsi kifayət deyildir. Bundan əlavə, o, əsasən dua ilə əldə edə biləcəyi ruhaniyyət hissini də bəsləməlidir. Digər ilahi dinlər kimi, bəhai dini də beləcə, xarakterinə görə, fundamental olaraq mistikdir. Onun əsas hədəfi fərdin və cəmiyyətin ruhani məziyyətlər və güclər əldə etməklə inkişafıdır. Məhz insanın ruhudur ki, ilk növbədə qidalandırılmalıdır. Həzrət Bəhaullahın baxışı ilə, qanunlar və təsisatlar yalnız bizim batini ruhani həyatımız kamilləşəndə və dəyişəndə gerçəkdən səmərəli ola bilər. Əks təqdirdə din sadəcə bir təşkilata qədər tənəzzül edəcək və ölü bir şeyə çevriləcək.

Ona görə də inananlar, xüsusilə də gənc inananlar, dua etməyin zərurətini anlamalıdırlar. Zira dua onların daxili ruhani inkişafları üçün mütləq mənada əvəzedilməzdir və artıq qeyd edilmişdir, Allahın Dininin məhz təməli və məqsədidir.

(8 dekabr 1935, bir fərdi inanana, “Bəhai Xəbərləri” 102-də, avqust 1936-cı ildə dərc edilmişdir) **[40]**

… namazlar öz təbiətləri etibarilə böyük təsirə malikdir və fərz olmayan dualara nisbətən onlara daha böyük güc əta edilmişdir və bununla da namazlar son dərəcə mühümdür.

(4 yanvar 1936, bir fərdi inanana) **[41]**

Dua edərkən, yaxşı olardı ki, düşüncələr Məzhərə yönəldilsin, çünki o biri dünyada da O, Qüdrət Sahibi ilə əlaqə vasitəmiz olmaqda davam edir. Lakin biz birbaşa Allaha da dua edə bilərik.

(27 aprel 1937, Hindistan və Birma Milli Ruhani Məhfilinə) **[42]**

Siz soruşmuşdunuz ki, bizim dualarımız Həzrət Bəhaullahdan o yana gedirmi: bu ondan asılıdır ki, biz birbaşa Ona dua edirik yoxsa Onun vasitəsilə Allaha. Biz hər ikisini edə bilərik və birbaşa Allaha da dua edə bilərik, amma əgər dualarımız Allaha Onun Məzhəri Həzrət Bəhaullah vasitəsilə ünvanlanarsa, şübhəsiz ki, daha təsirli olardı.

(19 oktyabr 1937, bir fərdi inanana) **[43]**

Vəlimiz mənim sizi əmin etməyimi arzulayır ki, onun, dostların təfəkkür və dua üçün bir araya gəlmələrinə heç bir etirazı yoxdur. Belə bir birlik inananlar arasında birliyin bəslənməsinə kömək edir və beləliklə, yüksək dərəcədə təqdirəlayiqdir.

(20 noyabr 1937, bir fərdi inanana) **[44]**

[...] Honoluluda əziz xanım [...] tərəfindən öz evində keçirilən dua və təfəkkür Səhər Dərsinin yaradılması xəbərini eşitmək Vəlimiz üçün ən dərin [...] məsələsi idi, belə ki, o, dostların xüsusilə təbliğ sahəsində daha intensiv və uğurlu xidmətə hazırlıq üçün indi Bəhai həyatının dua tərəfini bəsləmək üçün xüsusi səy göstərmələrinin mütləq zəruriliyini hiss edir.

(1 may 1938, bir fərdi inanana və bir Yerli Ruhani Məhfilə) **[45]**

Hərçənd, elə görünür, siz dualarınıza indiyə kimi cavab almadığınızı hiss edirsiniz və maddi şəraitinizin yaxşılaşacağına daha heç bir ümidiniz yoxdur, amma Əmrin Vəlisi arzu edir ki, bu cür məyusluqların duanın gücünə sizin inamınızı qırmasına icazə verməyəsiniz, əksinə, bəlkə, Qüdrət Sahibinə bütün bu iztirabların arxasında gizlənmiş böyük hikməti açmağa sizi qabil etməsi üçün yalvarmaqda davam edəsiniz. Çünki bizim iztirablarımız çox vaxt qiyafəsini dəyişmiş xeyir-bərəkət deyilmi ki, onun vasitəsilə Allah bizim imanımızın səmimiyyətini və dərinliyini sınamaq istəyir və bununla bizi Onun Əmrində daha da möhkəm edir?

...

Əsl ibadət edən, dua edərkən, Allahın onun arzu və istəklərini yerinə yetirməsindən daha çox onları tənzimləməyi və İlahi İradəyə uyğun etməyi istəməyə səy qoymalıdır. Ancaq belə bir münasibətlə insan duanın verə biləcəyi daxili sülh və qaneçilik hissi əldə edər.

(26 oktyabr 1938, bir fərdi inanana) **[46]**

Siz əmin olmalısınız ki, Həzrət Bəhaullahın buyurduğu qanun və qaydalara sizin ciddi şəkildə əməl etməyiniz tək bir qüvvədir ki, həyatınızın sınaq və imtahanlarını aşmaqda sizi lazımınca hidayət edə və buna qabil edə bilər, habelə, ruhani cəhətdən davamlı olaraq böyümənizə və inkişafınıza kömək edə bilər.

Əmrin Vəlisi bu faktı xüsusilə qiymətləndiri ki, siz gündəlik namazların qılınması ilə bağlı Həzrət Bəhaullahın hökmünü vəfadarlıqla yerinə yetirmişsiniz və bununla gənc bəhai yoldaşlarınız qarşısında yüksək bir nümunə göstərmisiniz. Bu namazlar xüsusi bir qüvvətə malikdir ki, onu ancaq müntəzəm şəkildə oxuyanlar lazımınca başa düşə bilərlər. Ona görə də dostlar həyatlarında hansı xüsusi vəziyyət və şərait olmasından asılı olmayaraq bu namazlardan gündəlik istifadə etməyə səy qoymalıdırlar.

(23 fevral 1939, iki inanana) **[47]**

O, sizi bir daha əmin etmək istəyir ki, sizin ruhani inkişafınız üçün Müqəddəs Məqamlarda dua edəcəkdir. Allahın gücü bizim xarakterimizi tamamilə dəyişə və əvvəlki halımıza heç bənzəməyən varlıqlara çevirə bilər. Dua və yalvarışla, Həzrət Bəhaullahın nazil etdiyi ilahi qanunlara itaət etməklə və Onun Əmrinə getdikcə daha çox xidmət etməklə biz özümüzü dəyişə bilərik.

(22 noyabr 1941, bir fərdi inanana) **[48]**

Təlimlərdə müəyyən edilmiş heç bir təfəkkür forması, daxili inkişaf üçün bu cür bir plan yoxdur. Dostlardan təkidlə istənilir – xeyr, onlara hökm edilir – ki, dua etsinlər, onlar, həmçinin, təfəkkür etməlidirlər, lakin təfəkkür etməyin tərzi tamamilə fərdin öz ixtiyarına buraxılır.

…

Təfəkkür vasitəsilə alınan ilhamın təbiəti belədir ki, onu kimsə ölçə və ya müəyyən edə bilməz. Allah, əgər etmək istəsə, bizə elə şeylər üçün ilham verə bilər ki, bizim o barədə əvvəllər heç bir biliyimiz olmamışdır.

(25 yanvar 1943, iki inanana) **[49]**

Dua və təfəkkür fərdin ruhani həyatının dərinləşdirilməsində çox vacib amillərdir, lakin bununla yanaşı hərəkət və nümunə də gəlməlidir, necə ki bunlar əvvəlkinin duyğularla qavranan nəticələridir. Hər ikisi mühümdür.

(15 may 1944, bir fərdi inanana) **[50]**

Hamımızın bildiyimiz kimi, inananlar çalışıb şəxsi həyatlarında və davranışlarında elə bir nümunə qoymalıdırlar ki, başqaları insan xarakterini islah edən Əmri qəbul etməyə sövq olunsunlar. Lakin əfsus ki, heç də hər kəs asanlıqla və sürətlə öz üzərində qələbəyə nail ola bilmir. Yeni və ya köhnə olsun, hər bir inanan başa düşməlidir ki, Əmr bizi yenidən yaratmaq üçün ruhani gücə – əgər o gücün bizə təsir etməsi üçün səy qoysaq – malikdir və bu mənada, ən böyük kömək məhz duadır. Biz xarakterimizdəki uğursuzluqları aşmaqda bizə yardım etməsi üçün Həzrət Bəhaullaha yalvarmalıyıq və özümüzə hakim olmaq üçün iradə gücümüzü də işlətməliyik.

(27 yanvar 1945, bir fərdi inanana) **[51]**

Təfəkkür vasitəsilə daha dərin bilik və ilham qapıları açıla bilər. Təbii olaraq, əgər bir kəs bəhai kimi təfəkkür edirsə, o Mənbə ilə bağlanır; əgər Allaha inanan bir insan təfəkkür edirsə, o, Allahın qüdrət və mərhəmətinə köklənir; amma biz deyə bilmərik ki, Həzrət Bəhaullahı tanımayan yaxud Allaha inanmayan kəs hər hansı bir ilhamı sadəcə öz nəfsindən alır. Təfəkkür etmək çox vacibdir və Əmrin Vəlisi dostların təfəkkür etməyə niyə də öyrədilməmələrinə heç bir səbəb görmür, lakin onlar buna qatışan mövhumat və nadan ideyalardan da qorunmalıdırlar.

(19 noyabr 1945, bir fərdi inanana) **[52]**

O hesab edir ki, duanın vacibliyi və gücü üzərində, o cümlədən, İsmi-Əzəmin istifadəsinə daha çox vurğu edilməli, lakin hədd aşılmamalıdır. Əslində məhz sözlərin arxasındakı ruh vacibdir.

(16 mart 1946, bir fərdi inanana) **[53]**

Sizin sualınıza dair: dua etmək barədə biz sərt olmamalıyıq; bunu idarə edən heç bir qaydalar dəsti yoxdur; əsas məsələ odur ki, biz Allah, Məzhər, Sərkər Ağa, Əmrin Vəlisi barədə düz konsepsiyalarla başlamalıyıq – biz dua edəndə fikrimizdə onların hər hansı birinə üz tuta bilərik. Məsələn, siz Həzrət Bəhaullahdan nəsə istəyə bilərsiniz, yaxud fikrinizdə Onu tutaraq bunu Allahdan istəyə bilərsiniz. Eyni şey Sərkər Ağa və Əmrin Vəlisi ilə də keçərlidir. Siz fikirlərinizdə onların hər hansı birinə üz tuta və şəfaət istəyə bilərsiniz yaxud birbaşa Allaha dua edə bilərsiniz. O vaxtadək ki, siz onların məqamlarını qarışdırmır və onları bərabər tutmursunuz, fikirlərinizi necə istiqamətləndirməyiniz o qədər əhəmiyyət kəsb etmir.

(24 iyul 1946, bir fərdi inanana) **[54]**

Əmrin Vəlisi sizin tam sağalmağınızı və Əmr üçün vacib işinizdə yenidən fəal olmağınızı eşitməkdən xoşhaldır. Lakin siz səhhətinizə etinasız qalmamalı və onu sizi xidmətə qabil edən vasitə hesab etməlisiniz. Bədən insan şəxsiyyətini və ruhunu daşıyan bir atdır, odur ki, işini görə bilməsi üçün onun qayğısına yaxşı qalmaq lazımdır. Şübhəsiz ki, əsəblərinizi qorumalı, özünüzü yalnız dua və təfəkkür üçün deyil, həm də gerçək istirahət və dincəlmək üçün fasilə götürməyə məcbur etməlisiniz. Biz ruhani olmaq üçün saatlarla dua oxuyub təfəkkür etməli deyilik.

(23 noyabr 1947, bir fərdi inanana) **[55]**

Mən əlavə edə bilərəm, o inanmır ki, hər hansı qrupdan gələn düşüncə və ya şəfa şüaları sülh gətirəcək. Dua, şübhəsiz, dünyaya kömək edəcək, lakin onun ehtiyacı olan Həzrət Bəhaullahın sistemini qəbul etməkdir ki, Dünya Nizamını yeni təməl, ilahi təməl üzərində qura bilsin!

(8 iyun 1948, bir fərdi inanana) **[56]**

Əgər görürsünüzsə ki, dua edərkən kimisə göz önündə tutmalısınız, onda Sərkər Ağa haqqında düşünün. Onun vasitəsilə siz Həzrət Bəhaullaha xitab edə bilərsiniz. Tədricən Məzhərin keyfiyyətləri barəsində düşünün və bu yolla mental forma yox olacaq, çünki son nəticədə cisim bir şey deyil, Onun Ruhu oradadır və bu əsasdır, əbədi ünsürdür.

(31 yanvar 1949, bir fərdi inanana) **[57]**

O sizə məsləhət görərdi ki, ancaq günorta qılınan kiçik namazı qılasınız. Onda heç bir ruku və s. hərəkət yoxdur və ancaq onu qılanda inananın Həzrət Bəhaullahın dəfn olunduğu Əkkaya üz tutmasını tələb edir. Bu, daxili gerçəkliyin fiziki bir rəmzidir, bitki həyat və inkişafını aldığı günəşə tərəf boylandığı kimi, biz də namaz qılanda ürəklərimizi Allahın Məzhərinə, Həzrət Bəhaullaha döndəririk; və üzümüzü bu kiçik namaz zamanı daxili bir hərəkətin rəmzi kimi, Onun nəşinin bu yer üzündə uyuduğu yerə çeviririk.

…

Həzrət Bəhaullah Öz dinində bütün ayin və formaları mütləq minimuma endirmişdir. Cəmi bir neçə forma – iki uzun namazla bağlı olanlar kimi – yalnız batini münasibətin simgəsidir. Onlarda bir hikmət, böyük bir bərəkət vardır, amma bu şeyləri başa düşmək və ya hiss etmək üçün özümüzü məcbur edə bilmərik, məhz ona görə də digər iki namazla bağlı olan hərəkət etməyi arzu etməyənlər üçün O bizə çox qısa və sadə namazı da vermişdir.

(24 iyun 1949, bir fərdi inanana) **[58]**

O təklif edir ki, siz gündəlik Həzrət Bəhaullaha dua edəsiniz ki, Onun Müjdəsinə həssas olan ruhu sizinlə görüşdürsün. Duanın gücü çox böyükdr və ilahi təyidləri cəzb edir.

(30 sentyabr 1951, bir fərdi inanana) **[59]**

O düşünür ki, bəhailər kiminsə tövsiyə etdiyi hər hansı təfəkkür etmək formalarından deyil, Həzrət Bəhaullahın verdiyi təfəkküretmə formalarından istifadə etsələr, daha hikmətli olardı; lakin inananlar bu təfərrüatlarda azad buraxılmalı və Allahla ünsiyyət üçün öz səviyyələrini tapmaqda şəxsi azadlıq hüdudlarına malik olmaqda onlara imkan verilməlidir.

(27 yanvar 1952, bir fərdi inanana) **[60]**

1. Quran, 22:5 [↑](#footnote-ref-1)